गणतंत्र दिवस आवे आला रहे त अकादमी के एगो कार्यक्रम मजबूरी में करावें के रहे। काहे कि अगर कार्यक्रम ना होई त फेरु अकादमी के नाम पर मलाई कइसे चाभल जाई । देख दाख के एगो औडिटोरियम बुक हो गईल आ जब औडिटोरियम बुक होई गईल कवि सम्मेलन के नाम पर त कुछेक कविओ लोग चाही कविता पढ़े खतिरा । अकादमी के शीर्ष भारत में राजनीति पार्टी के हिसाब से होला, इहे परम्परा इहवा बा आ आगहु जारी रही । समाजिक समीकरण के हिसाब से कवि लोग चुन-चुन के दूर-दूर से बोलावल गईल । अध्यक्षता ला मुख्य अतिथिओ चुना गइलें अपना हिसाब से आ कार्यक्रम के दिन आ गइल । दर्शक लोग कुछ जुटल, कुछ भाड़ा पर जुटावल गइल आ चोंगा टंगाइल , माइक नधाइल आ दिया बरा गइल कार्यक्रम के उद्घाटन ला। मिलाजुला के कार्यक्रम शुरू हो गइल ।
अब सारा पहुचल कवि लोगन के चदर आ फुल दे देहल गइल। लाईट एक्सन आ कैमरा माफिक कार्यक्रम के औपचारिक शुरुआत के दौरान अकादमी के सचिव महोदय भोजपुरी के कार्यक्रम में अपना हिंदी उद्घोषणा से चार चाँद लगावत ई साबित करत रहलें की का कइल जाव अभी अकादमी के लगे नोटबंदी के असर बा न त हमनी के भी सोच रलs की एगो भोजपुरी संचालक के भी बोलावेके कार्यक्रम ला । खैर एही क्रम के आगे बढ़ावत उपाध्यक्ष महोदय जवन पिछला अकादमी के कार्यकम में भोजपुरी के बोली साबित कइले रहलें आजू भाषा मानत भोजपुरी फेरु मैथिलि आ अंतिम में हिंदी के एगो शेर से आपन बात ख़तम कइलेन ।कार्यक्रम के अध्यक्ष महोदय भोजपुरिया रहनी बाकिर उहाँ के जलदी रहे कुछ के एहसे आपन बात हिंदी में कहनी आ मंच कवि लोगन के सौपे के आपन मन जाहिर कइनी बाकिर अभी कुछ अउरी लोगन के मंच से बोल खातिर कहे के रहे काहे कि नगर निगम के चुनाव माथा पर बा आ एही क्रम में दोसरा पार्टी से छउक के नया नया भरती भइल पार्टी में नेताइन महोदया के माइक थमावल गइल । जब सब केहू के बोले के श्रद्धा पूरा हो गइल तब माइक के कार्यक्रम के संचालक महोदय के जिम्मे लगावल गइल ।
संचालक महोदय अपना अंदाज में कार्यक्रम के आगाज कइलेन आ आज के जमाना में मशहूर व्हाटसप आ फेसबुक से साभार लिहल कथा कहानी से दर्शक बर्ग के खासा मनोरंजन करत कार्यक्रम के आगे बढावे के कोशिश जारी रखनी । कवि महोदय के आमंत्रण मिलल काव्य पाठ के कवि महोदय बारी बारी से माइक पर आके संस्था , व्यक्ति आ सरकार के चरण वंदना में नतमस्तक होखे आपन आपन कविता पर वाह वाही लुटे के प्रयास कइलक लो । कुछ कवि महोदय लोग जेकरा के खाली समाजिक समीकरण के चकर में दूर प्रदेश से बोलावाल गइल रहे उहो कबो हिंदी कबो भोजपुरी में बोलत बतियात आपन काव्य पाठ पूरा कइलेन ।कार्यक्रम खतम हो गइल बाकिर बहुत सवाल छोड़ के।
कार्यक्रम सब केहू के ओरी ताकत सबकेहू से विदा लेहलक । कार्यक्रम कहत रहे कि बबुआ जबले साहित्यकार सत्ता के चरण वंदना मे लागल रही तबले साहित्य के भला ना, नुकसान होई । जबले अकादमी के शीर्ष पर भाषा से सम्बंधित लेखक चाहे साहित्यकार काबिज ना होई तब ले अकादमी के नौटंकी चालु रही आ अइसही शोषण होत रही । कहल जाला की खाली बुरा न सोचे के कम से कम ई का कम बा की अकादमी कुछुओ त करावत बा । हे अकादमी कुछुओ करावे ला राउर गठन नइखे भइल केहओ के बोलावे ला राउर गठन नइखे भइल ? ह उम्मीद के दामन अभी छुटल नइखे उम्मीद बा कि अकादमी अपना रवैया में बदलाव लाई आ कम से कम अकादमी के जे संचालक टीम में बा ओकरा से मंत्रणा करी भाषा के भालाई आ समृधि ला । एही उमीद के साथे जय होखे भोजपुरी के ।
जलज कुमार अनुपम
बेतिया ,बिहार
bho_Deva bho_Deva bho_Deva bho_Deva bho_Deva bho_Deva